Autorul atacului armat asupra premierului slovac Robert Fico ar putea să nu fi fost un “lup singuratic”, așa cum s-a crezut anterior, a afirmat duminică ministrul de interne slovac, Sutaj Estok, în timp ce autoritățile continuă să investigheze tentativa de asasinat, potrivit Reuters.
Ministrul a indicat că echipa de anchetatori va examina și posibilitatea ca suspectul să fi acționat în colaborare cu un grup de persoane care s-au influențat reciproc pentru a comite asasinatul, potrivit Digi24.ro.
Un indiciu al implicării altor persoane este ștergerea comunicațiilor online ale suspectului la două ore după tentativa de asasinat, lucru inexplicabil având în vedere că suspectul era deja arestat și este improbabil ca soția sa să fi realizat aceasta, a explicat ministrul.
El a confirmat că suspectul avea o aversiune față de politica lui Fico, un premier social-democrat, dar aliat cu premierul conservator ungar Viktor Orban. Odată ce a preluat conducerea guvernului în octombrie 2023, Robert Fico a suspendat ajutorul militar pentru Ucraina și a solicitat negocieri de pace între Ucraina și Rusia.
Conform guvernului slovac, suspectul s-a radicalizat după victoria aliatului lui Fico, Peter Pellegrini, la alegerile prezidențiale de luna trecută, declarând în fața anchetatorilor că era nemulțumit de reformele inițiate de noul guvern în parchetul anticorupție și presa publică, reforme criticate de opoziția progresistă și de Comisia Europeană.
Robert Fico a cerut desființarea procuraturii anticorupție și a televiziunii publice, pe care le-a acuzat de partizanat politic împotriva sa și în favoarea opoziției liberale.
Deși nu mai este în pericol imediat, Fico rămâne în stare gravă și nu poate fi transferat la un spital din Bratislava, fiind încă tratat la spitalul din Banska Bystrica, a declarat vicepremierul Robert Kalinak duminică.
Premierul a fost împușcat miercuri în timp ce ieșea de la o ședință de guvern în orașul Handlova. Un individ înarmat dintr-o mulțime s-a apropiat de Fico și a tras cinci gloanțe, dintre care patru l-au lovit.
Autorul tentativei de asasinat, un bărbat de 71 de ani numit Juraj Cintula, fost bodyguard la un mall și autor a trei cărți de poezii, a avut în trecut legături cu grupări radicale și a recunoscut motivația politică a atacului său. El a fost arestat la fața locului și prezentat instanței sâmbătă.